Call for papers
Forfattere: Redaktionen
Tidsskrift: passage (2023-12-15)

## INDKALDELSE AF ARTIKELFORSLAG

## Feministiske genlæsninger af 1970'erne

Den kulturelle og intellektuelle klasse i det globale nord interesserer sig for 70'erne som aldrig før. Tv-serier som Mrs. America (2020) og Dansegarderoben (2023) løber over skærmene. Internationale feministiske tænkere og forfattere fra 70'erne som f.eks. Audre Lorde (1934-1992) og Silvia Federici (f. 1942) genlæses og genudgives, ligesom æstetiske strategier og glemte kunstnere fra 70'ernes kunstscene udstilles på statslige kunstinstitutioner. Vi ser i den danske samtidslitteratur en opblomstring af temaer, der også i 70'erne var udbredte: klassebevidsthed, moderskab, tekstilkunst, spiritualitet og økofeminisme, migration og kolonialisme, kapitalismekritik og klimabevidsthed. Den feministiske utopi er på genbesøg, og autofiktive elementer, der havde afgørende gennemslagskraft i 70'ernes bevægelser og litteratur, synes at være en uundgåelig del af al skrift, der i dag ses som værd at beskæftige sig med.

Hvor opblomstringen af feminismen i dag deler mange træk med de erkendelser, som de feministiske bevægelser i 70'erne tilbød, vender den feministiske bevidsthed også tilbage på stadigt nye måder og i stadigt nye former. Queer-teoretikeren Elisabeth Freeman foreslår, at længsler mod fortiden kan anskues som en søgen efter  fællesskaber  på  tværs  af  tid  (Freeman  2010,  13).  Hvis  reaktualiseringen  af 70'erne forstås som en form for længsel, hvad er det så i vores tid, som længes mod dette særlige 'åbne øjeblik', sådan som historiker Pernille Ipsen beskriver perioden (2020)? Eller adspurgt fra et andet, ikke-lineært perspektiv: Hvad opstår og opnås i mødet mellem disse historiske perioder?

Med dette nummer af Passage ønsker vi at sætte fokus på 70'erne, og hvordan datidens optagethed af udsatte samfundsgrupper, ulighed, magtudøvelse og strategier til politisk forandring lever videre i litteratur, kunst og kulturteori i dag. Med udgangspunkt i en bred, intersektionel feministisk forståelse inviterer vi bidragsydere til  at  reflektere  over,  hvilke  muligheder  og  begrænsninger,  der  opstår,  når 70'ernes  feministiske  tankestof  aktiveres  til  at  belyse  nutidige  problemstillinger? Hvilken betydning har 70'ernes bevidsthedsvækkende praksisser haft for nutidige litterære,  kunstneriske og teoretiske strømninger? For muligheden for at forfatte subjektet i dag? Er den politiske litteratur i 70'erne kommet tilbage, og var den nogensinde væk? Hvorfor tiltrækkes vi af 70'ernes tankegods og genrer i håndteringen af de problemstillinger, vi står overfor netop lige nu? Hvilke vigtige historier er ikke blevet fortalt, og hvilke fortjener at blive genfortalt?

Artikelforslag på højst én side sendes senest den 1. marts 2024 til en af temaredak-

tørerne:

Mille Breyen Hauschildt (mille@cc.au.dk) Katrine Annesdatter-Madsen (katrine.annesdatter-madsen@uib.no) Amanda Grimsbo Roswall (agro@hum.ku.dk)

Deadline for færdige artikler er den 1. august 2024.